12-jarige vas oor vuurwapenFoto: SAPD/Facebook Maj. Thulani Zwane, woordvoerder van die polisie, het gesê die seun en 16 ander verdagtes is die naweek in Uthungulu, naby Richardsbaai, in hegtenis geneem tydens klopjagte in die gebied. Zwane het gesê daar is ŉ 9 mm-pistool met skerp ammunisie in die seun se besit gevind. Die seun het glo aan die polisie gesê dit is sy pa se vuurwapen. Volgens Zwane is die pa ook in hegtenis geneem. Die ander verdagtes is in hegtenis geneem onder meer op aanklagte van moord, diefstal, dwelmbesit en die besit van ongelisensieerde vuurwapens en ammunisie. Zwane het gesê al die verdagtes sal binnekort in die hof verskyn. Lt.genl. Mmaomonnye Ngobeni, provinsiale polisiekommissaris, het gesê al die vuurwapens waarop beslag gelê is sal vir ballistiese toetse gestuur word om te bepaal of dit in die uitvoer van enige misdade gebruik is.